寄題玉山周晦叔家似賢齋
作者：陳文蔚
朝代：宋

paragraphs: 人心殊嗜好，黑白互相形。
逐臭不自悟，熒熒飛青蠅。
一日對此君，炯然雙眼明。
子猷雖借宅，綠陰仍滿庭。
雅凈兩龔潔，高寒伯夷清。
可近不可狎，勁挺干青冥。
世人景先哲，繪畫勞丹青。
想像不覿面，孔孟何由傾。
安知君子交，日日與相迎。
手種萬蒼玉，君家有典刑。
清風流至今，修好無渝盟。